Handelaar 'jammer' oor Kate Spade-e-pos | Maroela Media
Kate Spade. (Argieffoto)
'n Modehandelsmerk in die VSA sit met eier op sy gesig ná 'n advertensieveltog wat as "uiters onsensitief" deur verbruikers beskryf word.
"Kom hang saam met Kate Spade" was onlangs die onderwerp van 'n e-pos wat die Amerikaanse kleinhandelaar Ulta Beauty gekies het om een van die jongste produkte onder dié bekende modehandelsnaam te bemark.
Die e-pos het egter kritiek van ontvangers ontlok wat dit as onsensitief beskou het, aangesien Spade, 'n modeontwerper en medestigter van die Kate Spade New York-modehuis, haarself in 2018 opgehang het.
NBC News berig dat die e-pos aan kliënte gestuur is om Kate Spade New York se parfuum, Sparkle, te bemark. Ulta Beauty het intussen om verskoning vir sy "uiters swak woordkeuse" gevra en dit aan 'n menslike fout toegeskryf.
"Die spanne van Ulta Beauty is mense, en dit was werklik 'n fout wat geen kwade bedoelings gehad het nie," lui die kleinhandelaar se verskoning in 'n tweede e-pos.
Ulta Beauty het Kate Spade New York voorts geprys vir die "vreugde wat dit tot die skoonheid- en modebedryf bydra".
"Geestesgesondheid is 'n baie ernstige, belangrike kwessie in die land [VSA] en nie iets wat ons ooit ligtelik sal opneem nie," het Eileen Ziesemer, woordvoerder van Ulta Beauty, in 'n verklaring gesê.
Sit 'n wag voor jou mond en DINK voordat jy praat!
So sy word nou vir die res van haar lewe gestenig – tree aan almal wat wil klippe gooi en nog nooit selfmoord oorweeg het nie